Kommer oor brandstofverhogings in AprilMbongeni Nzama, ‘n petroljoggie van iNanda, demonstreer by ‘n vulstasie in Morningside hoe die brandstofpryse verbruikers wurg. (Foto: Doctor Ngcobo/ANA) Die skerp verhogings in brandstofpryse wat vir April verwag word, sal veroorsaak dat die werkersklas finansieel sukkel om kop bo water te hou. Só het die vakbond Uasa Donderdag gesê. Die brandstofprys staan tans reeds op R14,62 ŉ liter wat beteken basiese kommoditeite en vervoer is reeds duur. Stanford Mazhindu, woordvoerder van Uasa, het gesê ŉ verdere verhoging, asook ŉ swaarder belastinglas, verhogings in doeane- en aksynsregte, hoër kragtariewe en ander verhoogde lewenskoste, wurg Suid-Afrikaanse verbruikers ál meer. “Werkers is onder finansiële druk en verloor hul koopkrag as verbruikers wat lei tot ŉ sukkelende ekonomie wat lae groei toon en minimale werkskepping beteken,” het Mazhindu gesê. “Dit sal ook daartoe lei dat verbruikersprysinflasie opgestoot word wat weer druk op die Reserwebank sal plaas om rentekoerse te verhoog. Suid-Afrika en sy werkers wat reeds swaar aan finansiële laste dra, kan geen verdere rentekoersverhogings bekostig nie.” Mazhindu het gesê die goeie nuus is dat internasionale oliepryse moontlik in April sal daal wat brandstofverhogings sal beperk. “Indien wel, kan dit effense verligting vir werkers bring.”